
Szemfényvesztés a vaklicit? - A preferált referenciaársáv rendszer vizsgálata

Kulcsszavak: 
A dolgozat célja megvizsgálni a preferált referenciaársáv rendszer és a vaklicit működését Magyarországon. A kezdeti hipotézis szerint a rendszer következtében nagymértékű árcsökkenés megy végbe a hatóanyagpiacokon, a forgalmi átterelődés viszont nem valósul meg a referencia készítmények irányába. További hipotézis, hogy a hatóanyagpiacokon a brandek versenyében jelentős változást hoz a rendszer. Az elméleti háttér bemutatása során a dolgozat kitér a magyar egészségügyi kiadások helyzetére, a gyógyszeripart érintő szabályozói döntésekre is. Ezen kívül a vizsgálat érinti a gyógyszerkiadásokat csökkentő eszközök EU-ban használt változatait, részletesebben kerül bemutatásra a belső referenciaárazás, annak magyar használata, és az újonnan bevezetett preferált referenciaársáv rendszer. A dolgozat második részében a Publikus Gyógyszertörzs adatokat felhasználva két hatóanyag (pantoprazol, anastrozol) piacán keresztül vizsgálja az elmélet alapján várt hatásokat. Az árcsökkenéssel kapcsolatos hipotézisünk teljesen, a forgalmi átterelődés és a brandek versenyét érintő hipotéziseink részben igazolódnak be. A dolgozat további, a rendszer érintettjeire gyakorolt hatást átfogóan vizsgáló, illetve más támogatási helyzetben lévő hatóanyagokat fókuszba helyező vizsgálat alapjául szolgálhat.



